次韵張匡山使君郡齋對雨效韋蘇州體
作者：李處權
朝代：宋

paragraphs: 坐嘯凝香霧，卷簾松竹青。
新霜戒微寒，遠日朝霞赬。
過午時雲族，其濛見初零。
蕭蕭打葉響，瀝瀝依簷聲。
幽鳥故格磔，寒蜂自竛竮。
椶君曲江裔，句含萬古情。
端知意有在，復契心所冥。
至哉蒙莊言，爲善無近名。
天弢久已解，世網詎可攖。
寄謝夸毗子，胡然事蠅營。